হাসপাতাল থেকে আবার জেলেই ফিরলেন পার্থ চট্টোপাধ্যায়

কলকাতা: অবশেষে হাসপাতাল থেকে ছাড়া পেলেন রাজ্যের প্রাক্তন মন্ত্রী পার্থ চট্টোপাধ্যায় (Partha Chatterjee)। মঙ্গলবার দুপুরে দক্ষিণ কলকাতার বাইপাসের ধারে এক বেসরকারি হাসপাতাল থেকে তাঁকে ছেড়ে দেওয়া হয়। হাসপাতাল থেকে সরাসরি তাঁকে নিয়ে যাওয়া হয় প্রেসিডেন্সি সংশোধনাগারে (Presidency Jail)। হাসপাতাল সূত্রে জানা গিয়েছে, বর্তমানে পার্থর শারীরিক অবস্থা স্থিতিশীল। তবে নানা শারীরিক সমস্যার কারণে তাঁকে নিয়মিত চিকিৎসা করাতে হবে। হাসপাতালে থাকাকালীন কোনও বিশেষ পরীক্ষার প্রয়োজন হয়নি বলেই জানিয়েছেন চিকিৎসকরা।

গত ২০ জানুয়ারি জেলে থাকাকালীন আচমকা অসুস্থ হয়ে পড়েন পার্থ চট্টোপাধ্যায়। এরপর তাঁকে ভর্তি করা হয় এসএসকেএম হাসপাতালে। তবে সেখানে চিকিৎসায় স্বস্তি না মেলায় আদালতে আবেদন করেন তিনি। আদালত এসএসকেএম হাসপাতালের রিপোর্ট খতিয়ে দেখে বেসরকারি হাসপাতালে চিকিৎসার অনুমতি দেয়, তবে শর্ত ছিল সমস্ত খরচ তাঁকেই বহন করতে হবে। এই নির্দেশ মেনেই গত ২৮ জানুয়ারি রাতেই তাঁকে স্থানান্তরিত করা হয় বেসরকারি হাসপাতালে।

আরও পড়ুন: আরজি কর দুর্নীতি মামলায় এবার চার্জ গঠনের সময়সীমা বেঁধে দিল হাইকোর্ট

এরপর গত ১৪ ফেব্রুয়ারি হাসপাতাল কর্তৃপক্ষ আদালতে জানায়, পার্থ চট্টোপাধ্যায় এখন সুস্থ এবং তাঁকে ছেড়ে দেওয়া যেতে পারে। এরপরই তাঁর হাসপাতাল থেকে ছাড়ার প্রস্তুতি শুরু হয়। মঙ্গলবার দুপুরে তাঁকে হাসপাতাল থেকে ছেড়ে দেওয়া হয় এবং কারা কর্তৃপক্ষের হেফাজতে ফেরানো হয়।

প্রসঙ্গত, ২০২২ সালের ২২ জুলাই নিয়োগ দুর্নীতি মামলায় (Recruitment Scam) পার্থ চট্টোপাধ্যায়কে গ্রেফতার করে ইডি (ED)। পরে তাঁকে সিবিআইও (CBI) গ্রেফতার করে। গ্রেফতারের দিনই তাঁকে এসএসকেএম হাসপাতালে ভর্তি করা হয়, যা নিয়ে শুরু হয় বিতর্ক। আদালত বিষয়টি নিয়ে কড়া প্রশ্ন তোলে এবং পরে তাঁকে ভুবনেশ্বরের এইমস-এ স্থানান্তরিত করা হয়। সেখানেই ইডির পর্যবেক্ষণে তাঁর স্বাস্থ্য পরীক্ষা করা হয়। জেলে থাকাকালীন একাধিকবার অসুস্থ হয়ে পড়েছেন পার্থ চট্টোপাধ্যায়। চিকিৎসার জন্য তাঁকে বিভিন্ন সময় হাসপাতালে ভর্তি করানো হয়েছে। এবার হাসপাতাল থেকে ছাড়া পেলেও তাঁকে ফের জেলেই ফিরতে হল।